5. Die skoolstrukture as 'n invloed op die verskynsel van leerderwangedrag. Twee items is by hierdie faktor geïdentifiseer.
Uit die voorafgaande uiteensetting van die bevindings blyk dat die samevloeiing van eienskappe van die moderne Suid-Afrikaanse samelewing in faktor 1, naamlik geweld en armoede, ook oorspoel na die gesin as die primêre sosiale groep van die samelewing. Volgens die leerder- en opvoederrespondente lê hierdie situasie ten grondslag van die leerderdissiplineprobleme in die betrokke skole. Fisiese, sosiale en opvoedkundige afstand, dit wil sê die gebrek aan 'n 'ons'-ruimte tussen ouers en hulle kinders, is ook 'n oorsaak van leerderdissiplineprobleme in skole (faktor 2). Wat die opvoederfaktore betref (faktor 3), is die sterkste bydraende faktore, volgens die opvoederresponse, die probleme wat die opvoeders ervaar met die implementering van die nuwe kurrikulum, asook die kwessie van opvoeders wat onseker is oor hoe hulle die leerders effektief kan dissiplineer. Albei hierdie verskynsels spruit voort uit die nuwe onderwysomgewing waarin opvoeders hulle deesdae bevind, naamlik die eise van die implementering van 'n nuwe kurrikulum en die eise van 'n onderrigomgewing waar dissiplineringsmetodes van die verlede (soos fisiese straf) nie meer toegepas (mag) word nie. Volgens die leerders is onsekerheid by hulle opvoeders 'n sterk faktor, asook die feit dat min van hulle onderwysers vir hulle as rolmodelle (kan) dien.
Hierdie bevindings bevestig die uitgangspunt dat die mens 'n organiese, integere eenheid of geheel is. Die feit dat so 'n groot verskeidenheid bydraende of veroorsakende faktore 'n rol by die ontstaan van leerderwangedrag kan speel met gevolglike leerderdissiplineprobleme hou verder verband met die feit dat die mens, in hierdie geval die leerder, oor 'n groot aantal vermoëns (capabilities) beskik. Mense is, soos Nussbaum dit veronderstel, inderdaad in staat om baie dinge te wees en te doen. Daarin lê hulle waardigheid - ten spyte van die wangedrag wat hulle vertoon. Vanuit 'n Christelike perspektief sou 'n mens kon sê dat hulle waardigheid nie net spruit uit wat hulle kan wees, dink of doen nie, maar veral omdat hulle die handewerk van God is en na sy beeld geskep is. Hierdie ondersoek beklemtoon die feit dat hoewel dit belangrik is om die afsonderlike vermoëns (capabilities) van die mens apart na te gaan, dit ook wel in samehang bestudeer moet word, omdat dit belangrik is vir die waardigheid van die mens as 'n organiese eenheid binne 'n bepaalde holistiese omgewing. Al die mens se funksioneringsaspekte dra inderdaad by om die betrokke individu se hele lewe waardevol te maak.